Bestyrelsens Beretning for 2016.

I det forgangene år har vi holdt 5 bestyrelsesmøder og et økonomimøde. Der har også været holdt 5 møder i Sønderborg vandråd. I foreningen for Vandsamarbejde i Sønderborg kommune blev der holdt en stiftende generalforsamling den 3. februar og en ordinær generalforsamling den 17. november. Der skal jo passes godt på vores grundvand, det er alle enige i, det betyder, at kommunerne skal lave indsatplaner for de områder, man kalder beskyttelsesområder. Det er områder, som ikke er beskyttet af et tykt lerlag. I disse områder må der ikke sprøjtes eller gødes, derfor skal der betales erstatning til landmanden, eller man skal købe jorden og rejse skov. Det er selvfølgelig dyrt for det enkelte værk, derfor har værkerne besluttet at indgå i et frivilligt samarbejde om at betale. Det betyder, at alle kommunens borgere kommer til at stå sammen om denne opgave. Her udover har vi haft et utal af møder i forretningsudvalget, det er især byggemøder samt andre møder i forbindelse med det nye vandværk.

Forretningsudvalget har vi lavet for at modvirke det tunge i en stor bestyrelse snart 12 mand, så vi har talt om at vi til næste generalforsamling vil komme med forslag om at gøre det permanent ved en vedtægtsændring

I 2016 har vi fået 3 nye tilslutninger.

Vi oppumpede 355.822 m3 vand, stort set det samme som i 2015, eget forbrug til filterskylning 47.454 og 1813 m3 har vi eksporteret til Kegnæs, det betyder, at vi har sendt 306.555 m3 ud til forbrugerne. Vi har solgt 285.803 m3, der er så et spild på 20.752 m3 svarende til 6,8%. Det må siges at være fint, det er først, når man når op på 10 %, at det er kritisk, for så vanker der bøder til staten.

Vi har sidste år haft 25 stk. lækager på ledningsnettet, 5 af disse var relativ store de var alle i Ertebjerg området. Vi har afsløret 11 lækager hos forskellige andelshavere, fordelt over hele området.

Vores system med fjernaflæste målere fungerer fint, selvom vi stadig har nogle vandmålere, som vi ikke har kontakt med. Bjarne opsætter forstærkere og antenner forskellige steder, det hjælper, så ved udgangen af 2015 var det ca. 200, her ved udgangen af 2016 var tallet ca. 100, men der er steder, hvor det er umuligt at oprette kontakten. Så der må vi aflæse måleren med den håndholdte terminal.

Vi fik i 2016 en aftale med SE om Ertebjerg området, men også her er der nogle udfordringer, blandt andet havde SE glemt at udskifte ca. 20 elmålere. Men stille og roligt så kommer det alt sammen til at virke. I aftalen med SE fik vi sidste år indføjet, at alle for SØV nye områder kommer med under samme system til den oprindelige pris. En god aftale.

Vi har haft samtaler med Asserballeskov vandværk om, at SØV overtager vand forsyningspligten i deres område. Vi er blevet enige med dem om, at det sker pr. 1. juli 2017.

Med hensyn til det nye vandværk, Ja så havde jeg jo regnet med, at kunne fortælle om, hvordan det går med indkøringsprocessen. Men sådan skulle det ikke være, for efter en del tovtrækkeri om at få tankene prøvet for utæthed, skete det primo september, og det viste sig at alle tankene var utætte. Det er sådan, at det er Gråkær i Holstebro, som står for byggeriet og dermed også tankene, men de havde et beton firma til at udføre arbejdet med tankene. De kunne nu ikke blive enige om, hvem og hvad der skulle laves, så derefter skete der ingenting. Primo november meddeler Gråkær, at de nu har indledt en syn og skøn forretning dog som en haste sag. Men først midt i december meddelte syn og skøn manden, at han ville komme lige før jul. Det gjorde han også, og lovede at rapporten skulle være klar primo uge 2, så håndværkerne kunne gå i gang i uge 3. Men ak og ve Gråkær fik den først slut februar, de havde så nogle spørgsmål til rapporten, som så først kunne besvares 7. marts. Vi har her i formiddag haft møde med Gråkær, de har fundet en løsning, vi alle tror på, så de går i gang med arbejdet i næste uge.

Selve vandbehandlingsdelen kørte ellers på skinner, men de kan jo heller ikke komme videre før, der kan fyldes vand i tankene.

Til gengæld kører det efter planen med at renovere Lysabild, højdebeholderen og Ertebjerg gamle vandværk

Der er blevet lavet to nye boringer ved det nye vandværk i Skovby, vi bibeholder de 2 boringer, vi har ved det gamle værk i Skovby, således at vi nu har 4 boringer. Vi skal så have lukket i alt 7 boringer 3 ved Lysabild 2 i Ertebjerg og 2 i Asserballeskov, når engang det nye værk står klar.

Prisen på alt dette bliver ca. 14 mill., penge vi har lånt ved Kommune Kredit ved hjælp af en Kommune garanti fra Sønderborg kommune. Det er det billigste sted at låne pengene, også selv om kommunen kræver 1% af det til en hver tid lånte beløb.

Fremtiden.

Det der kommer til at fylde det næste år, er det nye vandværk, så vi har ikke pt. andre planer end lukninger af boringer og nedrivning af det gamle Skovby vandværk.

Til slut tak til min bestyrelse for det gode samarbejde vi har, selv om vi er mange, så er vi enige om, hvad vores mål er: Først og fremmest godt drikkevand og derefter så billigt som muligt.

Ligeledes en stor tak til det jeg kalder forretningsudvalget for et rigtigt godt og udbytterigt samarbejde.

Også en stor tak til vores ansatte Bjarne og Finn for jeres arrangement og omhyggelighed i arbejdet samt jeres gode måde at være på.

Tak til alle fordi i lyttede.